**(Uppskot til)\***

**Kunngerð**

**um**

**at gera upp grundarfæfeingi (basiskapital) fyri tryggingarfeløg og tryggingarhaldfelagsskapir**

**(Bekendtgørelse om opgørelse af basiskapital** **for forsikringsselskaber og forsikringsholdingvirksomheder)**

Við heimild í § 83, stk. 2, § 83 a, § 93, stk. 1, nr. 1 og 2, og § 215, stk. 4, í løgtingslóg nr. 55 frá 9. juni 2008 um tryggingarvirksemi, sum seinast broytt við løgtingslóg nr. 53 frá 65 frá 30. apríl 2018, verður ásett:

**Kapitel 1**

*Anvendelsesområde og definitioner*

**§ 1.** Bekendtgørelsen finder anvendelse på forsikringsselskaber og pensionskasser, samt forsikringsholdingvirksomheder.

**§ 2.** I denne bekendtgørelse forstås ved:

1) *Frie reserver*: Det beløb, som er angivet i § 180, stk. 2, i selskabsloven som frie reserver.

2) *Garantikapital*: Kapital, som er indbetalt i forsikringsselskaber og pensionskasser, og hvor kapitalen regnskabsmæssigt anerkendes som egenkapital.

3) *Kapitalkrav*: Kapitalkrav forstås i denne bekendtgørelse, som kapitalkravet efter § 82, i ”løgtingslóg um tryggingarvirksemi”.

4) *Overskudskapital:* Ved overskudskapital forstås den del af den akkumulerede fortjeneste, som ikke er afsat til udlodning til forsikringstagerne og de begunstigede, og dermed ikke anses for at være en forsikringsforpligtelse.

**Kapitel 2**

*Opgørelse af basiskapitalen i forsikringsselskaber og pensionskasser*

**§ 3.** Basiskapitalen for forsikringsselskaber og pensionskasser består af summen af kernekapital og supplerende kapital efter fradrag.

**Kapitel 3**

*Opgørelse af kernekapitalen efter fradrag i forsikringsselskaber og pensionskasser*

**§ 4.** Kernekapitalen i forsikringsselskaber og pensionskasser består af følgende:

1) Egenkapital.

2) Medlemskonti i gensidige selskaber og pensionskasser, jf. § 5.

3) Særlige bonushensættelser (type B) i livsforsikringsselskaber og pensionskasser, der opfylder betingelserne i § 6.

4) Værdien af skatteaktiver, som den vil være i en administrationssituation, jf. ”løgtingslóg um tryggingarvirksemi”§§ 156-161.

5) En positiv eller negativ forskel mellem

a) et beløb svarende til den andel af basiskapitalen i en dattervirksomhed eller en associeret virksomhed, der er en finansiel virksomhed, som svarer til den ejede andel af selskabskapitalen, og

b) den værdi, den pågældende ejerandel indgår med i balancen med tillæg af værdien af ansvarlig lånekapital, herunder ansvarlig lånekapital fra andre koncernvirksomheder, til dattervirksomheden eller den associerede virksomhed, når ansvarlig lånekapital medregnes i dattervirksomhedens eller den associerede virksomheds basiskapital efter § 8, stk. 1, nr. 1.

*Stk. 2.* Kernekapitalen skal være fratrukket enhver form for skat, der kan forudses på det tidspunkt, hvor beløbet beregnes, eller det skal være behørigt tilpasset, i det omfang skat reducerer det beløb, hvormed denne kapital kan anvendes til dækning af risici eller tab.

*Stk. 3.* Basiskapitalen i stk. 1, nr. 5, litra a, opgøres før fradrag

1) af den del af foreslået udbytte efter § 7, stk. 1, nr. 1, som tilkommer virksomheden,

2) for direkte og indirekte ejede aktiver efter § 7, stk. 2, nr. 3, i det omfang disse aktiver allerede er omfattet af denne bestemmelse ved opgørelsen af basiskapitalen i den ejende virksomhed, og

3) af kapitalkrav i dattervirksomhedernes og de associerede virksomheders egne dattervirksomheder og associerede virksomheder, når sådanne selskabers kapitalkrav allerede er fradraget efter § 7, stk. 2, nr. 1.

*Stk. 4.* Tillægget efter stk. 1, nr. 5, må for hver enkelt dattervirksomhed eller associeret virksomhed, der er en finansiel virksomhed, højst svare til det beløb, der for den pågældende dattervirksomhed eller associerede virksomhed er fradraget i henhold til § 7, stk. 2, nr. 1.

*Stk. 5.* Garantikapital i forsikringsselskaber og pensionskasser må ikke nedsættes uden samtykke fra Tryggingareftirlitið. Garantikapitalen kan tilbagebetales i overensstemmelse med de i vedtægterne fastsatte regler. Tryggingareftirlitið kan bestemme, at der sker tilsvarende henlæggelse til en grundfond eller en anden fond, som ikke uden Tryggingareftirlitiðs tilladelse må formindskes.

*Medlemskonti i gensidige selskaber og pensionskasser*

**§ 5.** Medlemskonti i gensidige selskaber og pensionskasser kan medregnes efter § 4, stk. 1, nr. 2, hvis følgende betingelser er opfyldt i vedtægterne:

1) I tilfælde af likvidation eller konkurs må beløb ikke kunne tilbagebetales, før hele den øvrige gæld er betalt.

2) I andre tilfælde end de i nr. 1 nævnte må beløb kun kunne tilbagebetales, hvis basiskapitalen ikke derved nedbringes til et beløb, der er lavere end kapitalkravet.

3) Tilbagebetaling, der forårsages af andet end medlemsophør, må kun kunne foretages, når Tryggingareftirlitið senest 1 måned forud er underrettet herom. Tilbagebetalingen kan nægtes af Tryggingareftirlitið.

4) Ændringer i vedtægternes bestemmelser om medlemskonti skal godkendes af Tryggingareftirlitið.

*Særlige bonushensættelser (type B) i livsforsikringsselskaber og pensionskasser*

**§ 6.** For særlige bonushensættelser (type B) i livsforsikringsselskaber og pensionskasser, der medregnes i basiskapitalen efter § 4, stk. 1, nr. 3, og som er en del af de forsikringsmæssige hensættelser, gælder følgende:

1) De er for alle eller en del af selskabets forsikringer opbygget af midler fra forsikringernes andel af det realiserede resultat, jf. § 14, stk. 1, nr. 3, i ”løgtingslóg um tryggingarvirksemi”, eller af udlodninger fra egenkapitalen.

2) De er knyttet til forsikringerne individuelt eller kollektivt på en sådan måde, at den enkelte forsikrings andel med tilhørende afkast, jf. nr. 5, til enhver tid kan beregnes, jf. dog stk. 2 vedrørende kollektive særlige bonushensættelser opbygget af udlodninger fra egenkapitalen.

3) De indgår ikke beløbsmæssigt som en del af bestanden af forsikringsaftaler ved beregning af den andel af det realiserede resultat, jf. § 14, stk. 1, nr. 3, i ”løgtingslóg um tryggingarvirksemi”, som skal tilføres bestanden.

4) Overførsel af en forsikrings individuelle særlige bonushensættelser og en forsikrings andel af kollektive særlige bonushensættelser opbygget af forsikringernes andel af det realiserede resultat skal senest foretages samtidig med udbetaling af ydelser under forsikringen.

5) De tildeles løbende samme forholdsmæssige afkast som det afkast, egenkapitalen får før skat, hvad enten dette afkast er negativt eller positivt.

6) En forsikrings individuelle særlige bonushensættelser og en forsikrings andel af kollektive særlige bonushensættelser opbygget af forsikringernes andel af det realiserede resultat skal medgå fuldt ud ved beregning og udbetaling af tilbagekøbsværdier, ved overførsler fra et selskab til et andet, ved jobskifte eller i forbindelse med virksomhedsoverdragelse eller virksomhedsomdannelse, jf. § 14, stk. 1, nr. 7, i ”løgtingslóg um tryggingarvirksemi”. En forsikrings andel af kollektive særlige bonushensættelser opbygget af udlodning fra egenkapitalen kan medgå ved beregning og udbetaling af tilbagekøbsværdier, ved overførsler fra et selskab til et andet, ved jobskifte eller i forbindelse med virksomhedsoverdragelse eller virksomhedsomdannelse, jf. § 14, stk. 1, nr. 7, i ”løgtingslóg um tryggingarvirksemi”. Særlige bonushensættelser kan dog kun medtages, såfremt kernekapitalelementerne i selskabet udgørende indbetalt aktie- og garantikapital, overskud ved emission, andre reserver der ikke modsvarer forpligtelser, overført overskud eller underskud, medlemskonti, særlige bonushensættelser af type B og årets løbende resultat tilsammen udgør mere end en tredjedel af solvenskravet eller tilsammen udgør et beløb større end minimumskapitalkravet.

*Stk. 2.* Beløb, der er uigenkaldeligt udloddet fra egenkapitalen til fordel for de forsikrede, kan henregnes til særlige bonushensættelser (type B), når de efter en nærmere fastsat fordelingsregel over en periode bringes til at opfylde betingelserne i stk. 1, nr. 2 og 4, og nr. 6, 1. pkt. Det er en betingelse, at det udloddede beløb sammen med øvrige særlige bonushensættelser (type B) opfylder betingelserne i stk. 1, nr. 3 og 5. Fordelingsreglen skal anmeldes til Tryggingareftirlitið, før reglen finder anvendelse. Fordelingen må maksimalt vare ti år regnet fra det tidspunkt, hvor beløbet oprindeligt blev udloddet fra egenkapitalen.

*Stk. 3.* Særlige bonushensættelser (type B) anses som overskudskapital.

*Reduktioner i kernekapitalen i forsikringsselskaber og pensionskasser*

**§ 7.** Kernekapitalen i forsikringsselskaber og pensionskasser reduceres med

1) foreslået udbytte,

2) immaterielle aktiver, og

3) skatteaktiver, jf. dog § 4, stk. 1, nr. 4.

*Stk. 2.* Udover de i stk. 1 nævnte fradrag fradrages følgende, jf. dog stk. 7:

1) Den andel af den største værdi af det individuelle solvensbehov eller kapitalkravet i et datterforsikringsselskab eller et associeret forsikringsselskab, som svarer til den direkte eller indirekte ejede andel af forsikringsselskabets aktie- og garantikapital.

2) Den andel af den største værdi af det individuelle solvensbehov eller kapitalkravet i et pengeinstitut, realkreditinstitut, fondsmæglerselskab eller investeringsforvaltningsselskab, der er en dattervirksomhed eller en associeret virksomhed, som svarer til den direkte eller indirekte ejede andel af selskabskapitalen.

3) For direkte og indirekte ejede aktiver, der repræsenterer en risiko på en enkelt virksomhed eller en gruppe af virksomheder, der udgør en samlet risiko for forsikringsselskabet: Det beløb, hvormed de pågældende aktivers regnskabsmæssige værdi overstiger en vægtet sum af selskabets kapitalkrav, dets datterforsikringsselskabers kapitalkrav og kapitalkravet i den typedattervirksomheder , der er nævnt i nr. 2. Fradraget skal dog ikke foretages for investeringer i dattervirksomheder og for aktiver, der omfattes af § 98, stk. 1, nr. 1-8, i ”løgtingslóg um tryggingarvirksemi”. Den vægtede sum beregnes således:

a) Hvis forsikringsselskabet driver direkte livsforsikringsvirksomhed, vægtes med 75 pct. Andre forsikringsselskaber vægtes med 100 pct.

b) Dattervirksomheder, der driver direkte livsforsikringsvirksomhed, vægtes med 75 pct. af ejerandelen. Andre dattervirksomheder vægtes med ejerandelen.

4) Et beløb svarende til forskellen mellem erstatningshensættelser fratrukket genforsikringsandele af erstatningshensættelser for forsikringsklasserne 3-18, jf. bilag 1 i ”løgtingslóg um tryggingarvirksemi” før diskontering og efter diskontering, hvis erstatningshensættelser diskonteres for at tage hensyn til fremtidigt investeringsafkast. Dog skal der ikke justeres for diskontering af de erstatningshensættelser i forsikringsklasserne 3-18, jf. bilag 1 i ”løgtingslóg um tryggingarvirksemi”, der er annuiteter.

*Stk. 3.* Tryggingareftirlitið kan i særlige tilfælde og for en tidsbegrænset periode dispensere fra fradraget i kernekapitalen efter stk. 2, nr. 3.

*Stk. 4.* Forsikringsselskaber skal i kernekapitalen fradrage direkte og indirekte ejede kapitalandele i datterfinansieringsinstitutter og associerede finansieringsinstitutter. Kapitalandele i finansieringsinstitutter, der er finansielle virksomheder, og finansieringsinstitutter, der har som hovedvirksomhed at erhverve kapitalandele eller omsættelige pantebreve eller at udføre forretninger for egen regning med et eller flere af de i bilag 5 i Anordning om ikrafttræden for Færøerne af lov om finansiel virksomhed nævnte instrumenter, skal ikke fradrages. Indirekte ejede kapitalandele, der er fradraget af et datterforsikringsselskab eller et associeret forsikringsselskab efter 1. pkt., eller som er fradraget af en dattervirksomhed, der er et kreditinstitut, fondsmæglerselskab eller investeringsforvaltningsselskab eller et associeret kreditinstitut, fondsmæglerselskab eller investeringsforvaltningsselskab, skal ikke fradrages. Tryggingareftirlitið kan i særlige tilfælde undtage fra det i 1. pkt. nævnte fradrag.

*Stk. 5.* For en finansiel virksomhed, der er en dattervirksomhed eller en associeret virksomhed, der ikke har vedtægtsmæssigt hjemsted på Færøerne, anvendes i stk. 2, nr. 1 og 2, det kapitalkrav, der fremkommer efter hjemlandets regler, dog mindst det kapitalkrav, der ville være fremkommet, hvis selskabet eller virksomheden havde vedtægtsmæssigt hjemsted på Færøerne.

*Stk. 6.* Andelen af den største værdi af det individuelle solvensbehov eller kapitalkravet, samt kapitalandelene i dattervirksomheder og associerede virksomheder skal ikke fradrages, jf. stk. 2 og 4, når virksomhederne er erhvervet midlertidigt, og erhvervelsen er sket som led i en rekonstruktion.

*Stk. 7.* I tilfælde af fradrag i medfør af stk. 2, nr. 3, i forhold til en associeret virksomhed, hvor der også skal ske fradrag i medfør af stk. 2, nr. 1 eller 2, fradrages den største værdi af stk. 2, nr. 1, 2 og 3.

**Kapitel 4**

*Opgørelse af supplerende kapital i forsikringsselskaber og pensionskasser*

**§ 8.** Den supplerende kapital i forsikringsselskaber og pensionskasser består af

1) ansvarlig lånekapital, jf. §§ 9 og 10,

2) tillæg for mulig tillægspræmie i gensidige skadesforsikringsselskaber, jf. § 11, og

3) særlige bonushensættelser (type A) i livsforsikringsselskaber og pensionskasser, der opfylder betingelserne i § 12.

*Stk. 2.* For forsikringsselskaber og pensionskasser kan den supplerende kapital medregnes med et beløb, der svarer til det mindste af

1) 100 pct. af kernekapitalen efter fradrag, eller

2) 50 pct. af den største værdi af det individuelle solvensbehov og kapitalkravet.

*Stk. 3.* Den ansvarlige lånekapital med fast løbetid i forsikringsselskaber og pensionskasser kan højst udgøre et beløb, der svarer til det mindste af

1) en tredjedel af kernekapitalen efter fradrag, eller

2) en fjerdedel af den største værdi af det individuelle solvensbehov og kapitalkravet.

*Ansvarlig lånekapital i forsikringsselskaber og pensionskasser*

**§ 9.** Ansvarlig lånekapital i forsikringsselskaber og pensionskasser kan medregnes i basiskapitalen, hvis følgende betingelser er opfyldt, jf. dog § 8, stk. 2:

1) Långivers krav skal være efterstillet al anden ikke-efterstillet gæld.

2) Beløbet skal være indbetalt.

3) Tilbagebetaling før forfaldstidspunkt må ikke kunne ske på långiverens initiativ eller uden Tryggingareftirlitiðs tilladelse.

4) Beløbet må kun forfalde før det aftalte forfaldstidspunkt, hvis forsikringsselskabet og pensionskassen træder i likvidation eller erklæres konkurs.

5) Forsikringsselskabet og pensionskassens øverste myndighed skal kunne nedskrive den ansvarlige lånekapital og ikke-betalte renter, hvis egenkapitalen er tabt, og aktie- og garantikapitalen er nedskrevet til nul.

6) Betaling af renter kan udskydes, hvis basiskapitalen på forfaldstidspunktet ikke overstiger kapitalkravet.

7) Ikke-betalte renter, der er udskudt i medfør af nr. 6, må kun forfalde til betaling, hvis kapitalkravet på ny overholdes eller forfaldsdatoen indtræder.

8) Den oprindelige løbetid er mindst fem år.

9) Ændringer i låneaftalen skal godkendes af Tryggingareftirlitið.

*Stk. 2.* Tilladelse efter stk. 1, nr. 3, er betinget af, at basiskapitalen efter tilbagebetalingen ikke er mindre end kapitalkravet.

*Stk. 3.* Nedskrivning efter stk. 1, nr. 5, kan kun ske, hvis forsikringsselskabet og pensionskassen efterfølgende enten tilføres ny kapital, således at kapitalkravet opfyldes, eller ophører uden tab for ikke-efterstillede kreditorer. Den ansvarlige lånekapital og ikke-betalte renter kan kun nedskrives med et beløb, som er godkendt af de eksterne revisorer og Tryggingareftirlitið forud for nedskrivningen.

*Stk. 4.* Rentestigninger på ansvarlig lånekapital må tidligst finde sted tre år efter udstedelsen. Hvis der er aftalt en eller flere rentestigninger, anses den ansvarlige lånekapital for at forfalde på tidspunktet for rentestigningen, hvis summen af rentestigninger overstiger 150 basispunkter fratrukket swapspændet på udstedelsesdagen. Ved swapspændet forstås forskellen mellem renteforhøjelsens rentegrundlag og udstedelsens oprindelige rentegrundlag.

*Stk. 5.* Tryggingareftirlitið kan i særlige tilfælde dispensere fra grænsen på 150 basispunkter i stk. 4, 2. pkt.

**§ 10.** Den ansvarlige lånekapital i forsikringsselskaber og pensionskasser, der medregnes ved opgørelsen af basiskapitalen, reduceres med

1) 25 pct. af den udstedte kapital, når der er mindre end tre år og mere end eller to år til forfald,

2) 50 pct. af den udstedte kapital, når der er mindre end to år og mere end eller et år til forfald,

3) 75 pct. af den udstedte kapital, når der er mindre end et år til forfald, og

4) beholdningen af egen ansvarlig lånekapital samt egen ansvarlig lånekapital, der er stillet som sikkerhed for lån eller garantier, reduceret efter nr. 1-3.

*Tillæg for mulig tillægspræmie i gensidige skadesforsikringsselskaber*

**§ 11.** Tryggingareftirlitið kan efter ansøgning tillade, at tillæg for mulig tillægspræmie i gensidige skadesforsikringsselskaber kan medregnes efter § 8, stk. 1, nr. 2, hvis præmien er variabel i henhold til den indgåede forsikringsaftale, således at præmien kan forhøjes under hensyntagen til forsikringsbestandens risikoforløb, og hvis tillægspræmien kunne være afkrævet forsikringstageren i løbet af året.

*Stk. 2.* Beløb efter stk. 1 kan tidligst indgå fra og med ultimo det år, hvor tillægspræmien kan opkræves.

*Stk. 3.* Beløb efter stk. 1, der er afkrævet forsikringstageren, kan ikke medregnes efter § 8, stk. 1, nr. 2.

*Særlige bonushensættelser (type A) i livsforsikringsselskaber og pensionskasser*

**§ 12.** For særlige bonushensættelser (type A) i livsforsikringsselskaber og pensionskasser, der medregnes i basiskapitalen efter § 9, stk. 1, nr. 3, og som er en del af de forsikringsmæssige hensættelser, gælder:

1) De er for alle eller en del af selskabets forsikringer opbygget af midler fra forsikringernes andel af det realiserede resultat, jf. § 14, stk. 1, nr. 3, i ”løgtingslóg um tryggingarvirksemi”, eller af udlodninger fra egenkapitalen.

2) De er knyttet til forsikringerne individuelt eller kollektivt på en sådan måde, at den enkelte forsikrings andel med tilhørende afkast, jf. nr. 5, til enhver tid kan beregnes, jf. dog stk. 2 vedrørende kollektive særlige bonushensættelser opbygget af udlodninger fra egenkapitalen.

3) De indgår ikke beløbsmæssigt som en del af bestanden af forsikringsaftaler ved beregning af den andel af det realiserede resultat, jf. § 14, stk. 1, nr. 3, i ”løgtingslóg um tryggingarvirksemi”, som skal tilføres bestanden.

4) Overførsel af en forsikrings individuelle særlige bonushensættelser og en forsikrings andel af kollektive særlige bonushensættelser opbygget af forsikringernes andel af det realiserede resultat skal senest foretages samtidig med udbetaling af ydelser under forsikringen.

5) Særlige bonushensættelser opbygget af midler fra forsikringernes andel af det realiserede resultat, jf. § 14, stk. 1, nr. 3, i ”løgtingslóg um tryggingarvirksemi” skal løbende tildeles en på markedsmæssige vilkår aftalt forrentning svarende til ansvarlig lånekapital. Særlige bonushensættelser opbygget af udlodninger fra egenkapitalen skal løbende tildeles en forrentning svarende til markedsmæssige vilkår for ansvarlig lånekapital, der er fastsat af selskabet.

6) De kan anvendes til at dække alle selskabets tab og ethvert ikke-efterstillet krav mod selskabet, når egenkapitalen er tabt.

7) En forsikrings individuelle særlige bonushensættelser og en forsikrings andel af kollektive særlige bonushensættelser opbygget af forsikringernes andel af det realiserede resultat skal medgå fuldt ud ved beregning og udbetaling af tilbagekøbsværdier, ved overførsler fra et selskab til et andet, ved jobskifte eller i forbindelse med virksomhedsoverdragelse eller virksomhedsomdannelse, jf. § 14, stk. 1, nr. 7, i ”løgtingslóg um tryggingarvirksemi”. En forsikrings andel af kollektive særlige bonushensættelser opbygget af udlodning fra egenkapitalen kan medgå ved beregning og udbetaling af tilbagekøbsværdier, ved overførsler fra et selskab til et andet, ved jobskifte eller i forbindelse med virksomhedsoverdragelse eller virksomhedsomdannelse, jf. § 14, stk. 1, nr. 7, i ”løgtingslóg um tryggingarvirksemi”. Særlige bonushensættelser kan dog kun medtages, såfremt kernekapitalelementerne i selskabet udgørende indbetalt aktie- og garantikapital, overskud ved emission, andre reserver, der ikke modsvarer forpligtelser, overført overskud eller underskud, medlemskonti, særlige bonushensættelser af type B og årets løbende resultat tilsammen udgør mere end en tredjedel af solvenskravet eller tilsammen udgør et beløb større end minimumskapitalkravet.

*Stk. 2.* Beløb, der er uigenkaldeligt udloddet fra egenkapitalen til fordel for de forsikrede, kan henregnes til særlige bonushensættelser (type A), når de efter en nærmere fastsat fordelingsregel over en periode bringes til at opfylde betingelserne i stk. 1, nr. 2 og 4, og nr. 7, 1. pkt. Det er en betingelse, at det udloddede beløb sammen med øvrige særlige bonushensættelser (type A) opfylder betingelserne under stk. 1, nr. 3, 5 og 6. Fordelingsreglen skal anmeldes til Tryggingareftirlitið, før reglen finder anvendelse. Fordelingen må maksimalt vare ti år regnet fra det tidspunkt, hvor beløbet oprindeligt blev udloddet fra egenkapitalen.

*Særlige regler gældende for forsikringsholdingvirksomheder*

§ 13. Basiskapitalen for forsikringsholdingvirksomheder opgøres efter reglerne i §§ 3, 4 og §§ 7-10. Dog finder reglerne i § 4, stk. 1, nr. 2-4, § 7, stk. 2, nr. 4, samt § 8, stk. 1, nr. 2, ikke anvendelse for forsikringsholdingvirksomheder.

**Kapitel 5**

*Ikrafttræden og overgangsbestemmelser*

**§ 14.** Bekendtgørelsen træder i kraft den 1. januar 2019.   
*Stk. 2.* Samtidig ophæves ”kunngerð nr. 3 frá 21. mai 2013 um at gera upp grundarfæfeingi (basiskapital).”

**§ 15.** § 6, stk. 2 og § 12, stk. 2, finder ikke anvendelse for kollektive særlige bonushensættelser, som er opbygget af udlodninger fra egenkapitalen før 1. juni 2013.

**§ 16.** § 9, stk. 1, nr. 5, finder ikke anvendelse på aftaler vedrørende ansvarlig lånekapital indgået før den 1. januar 2004.

Tryggingareftirlitið, dd.mm.2018

Jógvan Thomsen

/ Gudmundur Effersøe Nónstein